[{"text_idx": "#000001", "text": "Hugan, broc a ge\u0302m rygbi"}, {"text_idx": "#000002", "text": "Mi ge\u2019s i fflach o syniad bore \u2018ma, gyda\u2019r Nadolig rownd y gornel. Meddwl wnes i y byddai\u2019n syniad creu torch allan o\u2019r broc mo\u0302r ar draeth Dinas Dinlle. Byddai\u2019r holl blastig yn dod a\u0302 thamaid o liw i\u2019r ty, byddai\u2019r traeth yn lanach, y cw\u0302n a ninnau wedi cael ychydig o awyr iach ac mi fyddai\u2019r torch fel rhyw fath o lygad warcheidiol droston ni am y mis nesa, y nein hatgoffa i beidio bod yn wastrafflyd dros y \u2018Dolig."}, {"text_idx": "#000003", "text": "Roedd hi\u2019n fore hyfryd.Yn dawel, gydag awyr las a haul braf 100C a deimlai\u2019n llawer mwy cynnes na hynny wrth grwydro\u2019r traeth yn llenwi\u2019n bagiau. Gwagsymera am rhyw dair awr yn pendroni am hanes pethau a meddwl am y posibiliadau addurniadol adre. Ond y trysor pennaf oedd penglog hugan anferth, yn fflachio\u2019n wyn fel un o fasgiau Fenis dan benwisg o wymon tywyll."}, {"text_idx": "#000004", "text": "No\u0302l adre fe ddiflannodd y syniadau a\u2019r brwdfrydedd yn weddol gyflym, yn enwedig wrth i\u2019r cynnwrf am y ge\u0302m rygbi Cymru v Awstralia gychwyn o ddifri\u2019 ar y radio. Arhosodd y sbwriel yn gandi-fflos ble\u0302r ar lawr y gegin ac fe wrthododd y darnau pren llyfn, hallt, gael eu siapio\u2019n gylch tymhorol perffaith ar waethaf pob ymdrech gyda phinnau, morthwyl a glud."}, {"text_idx": "#000005", "text": "Ond mae\u2019r penglog hugan yn dal i gyfareddu. Un arall i\u2019r casgliad penglogau sy\u2019n addurno wal un o \u2018stafelloedd y ty . Mae\u2019r adar hyn yn plymio, fel saethau, o uchder 10-40m i ddal pysgod a gallant gyrraedd cyflymdra o 100km wrth fynd i\u2019r dw\u0302r. Mae pothelli awyr rhwng y croen a\u2019r cyhyrau yn helpu lleihau effaith yr ardrawiad ond mae\u2019r big hefyd yn drwchus, cadarn a chryf. O ble ddaeth y \u2018deryn hwn tybed? O\u2019r 21 nythfa o gwmpas y DU mae\u2019r rhai agosaf ar Ynys Gwales yn Sir Benfro, Swydd Wigtown yn yr Alban a Great Saltee yn ne ddwyrain yr Iwerddon. Mae\u2019r rhain i gyd gryn bellter i ffwrdd, ond mae gwaith tracio diweddar wedi dangos bod yr adar hyn yn teithio pellteroedd maith. Ond ni fydd yr un hwn yn symud bellach \u2013 caiff gymryd ei le yn loyw o wyn ar silff uchaf y casyn penglogau yn yr ystafell fyw."}, {"text_idx": "#000008", "text": "Flowering Plants and Ferns of Cardiganshire"}]